
Az OPDMA ligandum előállítása és koordinációs kémiai vizsgálata

A Mágneses Rezonanciás Képalkotás (MRI) kontrasztanyagainak kutatásában a Nefrogén Szisztémás Fibrózis (NSF) megjelenése, nagy fellendülést hozott. Két irányban indult meg a kutatás, egyrészt stabilabb Gd(III)-komplexek előállítása felé a ligandumok szerkezetének merevítésén keresztül, másrészt biokompatibilis, azaz a szervezet számára jobban tolerálható paramágneses fémiont (pl. Mn(II), Fe(II) és Fe(III)) tartalmazó komplexek fejlesztése felé.
A Gd(III) komplexek esetében elvárás, hogy számos követelménynek megfeleljenek a Gd(III) toxicitása miatt. Éppen ezért a Gd(III)-komplexeknek elegendően nagy stabilitással és inertséggel, valamint egyéb más feltételek mellett jó relaxivitással is kell rendelkezniük.
A stabilabb szerkezetű ligandumok fejlesztése elsősorban a már bevált Gd(III)-iont megkötő ligandumok módosításával történik. Csupász és munkatársai így állították elő az O-piklén alapvázú, két acetát csoportot tartalmazó OPC2A lignadumot, amely Mn(II)-komplexének fiziko-kémiai sajátságai akár in vivo alkalmazást is lehetővé tennék. [1] Tulajdonképpen ennek a munkának a folytatásaként állítottuk elő kutatócsoportunkban az OPMMA ligandumot, amely két acetátcsoport helyett, egy malonátcsoportot tartalmaz. Ez az új, kellően merev O-piklén származék kiváló volt a Mn(II)-ion komplexálására.
Az OPMMA továbbfejlesztésével, olyan O-piklén alapvázú makrociklust állítottam elő (OPDMA), amely már két malonátcsoportot tartalmaz, ezáltal lehetővé téve Gd(III)-komplexének koordinációs kémiai vizsgálatát. Munkám során tanulmányoztam a [Gd(OPDMA)]--komplex egyensúlyi, kinetikai és relaxációs tulajdonságait, valamint DFT számításokat is végeztem a szerkezetének jellemzésére.
[1] Tibor Csupász et al., Molecules, 2022, 27, 371



